b'\n_START_ARTICLE_\nMentalitetshistorie\n_START_PARAGRAPH_\nMentalitetshistorie (fra fransk histoire des mentalit\xc3\xa9s) er en gren av historiefaget som utforsker tankem\xc3\xb8nstre og forestillingsm\xc3\xb8nstre hos fortidens folk. Forskningen p\xc3\xa5 feltet har p\xc3\xa5g\xc3\xa5tt lenge i mange land, ogs\xc3\xa5 Norge, men begrepet om mentalitetshistorie knyttes til den senere generasjonen av den franske Annales-skolen._NEWLINE_Ved \xc3\xa5 studere tenkem\xc3\xa5ter, rammebetingelser, forestillingsverdener og forutsetninger, kan en \xc3\xb8ke forst\xc3\xa5elsen av de beslutninger som treffes i gitte epoker, i stedet for \xc3\xa5 betrakte dem med etterp\xc3\xa5klokskap utfra egen tids forestillingsverden._NEWLINE_Mentalitetshistorie skiller seg fra den tradisjonelle id\xc3\xa9historien ved at mentalitetshistorien studerer \xc2\xabde felles holdningene eller sinnstilstandene i ulike epoker\xc2\xbb, mens id\xc3\xa9historien i all hovedsak har begrenset seg til \xc2\xabideologier, tankesystemer med en forholdsvis h\xc3\xb8y grad av klarhet og systematikk\xc2\xbb og s\xc3\xa5ledes \xc2\xabdreid seg om eliter og utelatt forestillingsverdenen i brede folkegrupper\xc2\xbb. Id\xc3\xa9historien har siden tatt opp i seg elementer fra antropologi, religionshistorie og folkloristikk._NEWLINE_De kjente verk innen Annales-skolens mentalitetshistorie er Emmanuel Le Roy Laduries Montaillou (1975), en rekonstruksjon av tankeverdenen til befolkningen i en landsby i Pyreneene bastert p\xc3\xa5 forh\xc3\xb8rsprotokoller fra inkvisisjonen, som ogs\xc3\xa5 finnes i norsk oversettelse, og Carlo Ginzburgs Il formaggio e i vermi (1976) om en 1500-tallsbondes religi\xc3\xb8se verdensbilde. Mentalitetshistorisk forskning i Norge kan f\xc3\xb8res lengre tilbake p\xc3\xa5 \xc2\xabadskilte omr\xc3\xa5der som kristningen i middelalderen og embetsmannsstatens kultur p\xc3\xa5 1800-tallet\xc2\xbb. Et eksempel er Johan Hovstads doktorgradavhandling om etikken i det norr\xc3\xb8ne samfunnet, Mannen og samfunnet (1943).'